Bármi lesz ma a britekkel, gyengülni fog a font
Londoni pénzügyi elemzők szerint akármilyen megállapodás születik a britek reformjavaslatáról, az angol font bizonyosan gyengyülni fog. A gyengülést a britek esetleges EU-ból való kilépésétől való piaci félelem fokozza, de a reformjavaslatokról való megállapodás is a font gyengülését hozhatja.
Az egyik legnagyobb londoni pénzügyi-gazdasági elemzőház, a Capital Economics elemzői csütörtöki helyzetértékelésükben elismerték, hogy a csúcsértekezlet kimenetele jelentős befolyást gyakorolhat a font árfolyamára a következő hónapokban. A brit fizetőeszköz november közepe óta 8 százalék körüli mértékben gyengült kereskedelmi súlyozással számolva, és ez a folyamat egybeesett a Brexittel, vagyis a brit EU-tagság megszűnésével kapcsolatos piaci félelmek erősödésével.

A CE elemzői szerint ez arra utalhat, hogy a font jelentős felhajtóerőt kaphat az EU-csúcs kedvező eredménye esetén, a ház azonban erre az esetre is a font gyengülését jósolja, legalábbis a dollárral szemben, elsősorban a monetáris kilátások miatt. Az elemzőház szerint mindemellett Nagy-Britannia jelentős folyómérleg-hiányt görget maga előtt, és ez is terhelheti a fontot, a monetáris kilátásoktól függetlenül is.

A cég várakozása szerint ugyan a Bank of England - a brit jegybank - hamarabb hozzákezd monetáris politikájának szigorításához, mint ahogy azt az "átlagos befektető" várja, de a kontraszt a Capital Economics rövid távú kamat-előrejelzése és az árazásokból következtethető piaci várakozások között nem annyira éles Nagy-Britannia, mint az Egyesült Államok esetében - áll az elemzésben.

A Capital Economics londoni elemzői ezzel kapcsolatban hangsúlyozzák, hogy a dollár az amerikai jegybank feladatait ellátó Federal Reserve legutóbbi nagyszabású szigorítási ciklusa idején is gyengült, részben azért, mert az Egyesült Államok akkori rendkívüli folyómérleg-hiányát a piac fenntarthatatlannak minősítette.

A font árfolyama mellett Nagy-Britannia egyéb kockázati mérőszámai is jelzik a kilátásokra nehezedő terheket, köztük a brit EU-tagság jövőjével kapcsolatos bizonytalanságot. 

A Markit Financial Information Services piaci információszolgáltató cég legutóbbi kimutatása szerint a brit szuverén adósságtörlesztési leállás kockázatára köthető piaci biztosítási csereügyletek (CDS) középárfolyama - amely jelenleg a 33-37 bázispontos sávban jár - az idei év eleje óta megduplázódott, és 2013 júliusa óta most a legmagasabb.

A Markit londoni elemzői szerint ebben szerepe volt annak, hogy a brit nagybankok piaci tőkeértéke az általános tőzsdei felfordulás közepette átlagosan 20 százalékkal zuhant az idén, és a bankok adóskockázat-biztosítási tranzakcióinak díjszabása is megkétszereződött. Mindehhez járult az a friss statisztika, hogy a brit külkereskedelmi egyenleg 125 milliárd fontos (50 ezer milliárd forintos) rekordhiánnyal zárt tavaly, jelezve a felzárkózó térségi felvevőpiacok gyengeségét.

A ház szerint a bizonytalanságot tetézi a brit EU-tagságról tervezett népszavazás is, amelyet a brit kormány egybehangzó sajtóértesülések szerint akár már júniusra kiírhat, ha az EU-csúcson egyezség születik a London által igényelt uniós reformokról. A Markit szerint a brit kockázati mérőszámok dinamikája mindezek alapján elszakadt a világgazdaság többi erőcentrumának kockázatárazási folyamataitól.
brit gazdaság EU-csúcs angol font